Sverrir Gauti segir mikinn styrk fyrir leikara að geta dansað en að nám hans á leiklistarbrautinni hjálpi honum líka mikið í dansinum . FRÉTTABLAÐIÐ / ERNIR Draumur Sverris Gauta Svavarssonar hefur ætíð verið að verða leikari . Í honum blundaði dansari en sökum feimni skorti hann kjark til að dansa við stelpur . Nú snýr hann ballerínum og getur vart gert upp á milli leiklistar og dans . Mig hefur dreymt um að verða leikari síðan ég var lítill . Í mér hefur líka blundað dansari en ég þorði aldrei að taka skrefið vegna þess að ég var svo feiminn við stelpurnar og skorti dirfsku til að dansa við þær , “ segir Sverri Gauti Svavarsson , 19 ára ballettdansari og nemandi við leiklistarbraut Fjölbrautaskólans í Garðabæ . Á sokkabuxum við píanó Sverrir Gauti var sautján ára þegar hann rakst á viðtal við Hólmgeir Gauta Agnarsson sem þá stundaði ballettnám við Klassíska listdansskólann . „ Viðtalið náði til mín og ég fann að mig langaði að prófa . Ég hafði því samband við Hólmgeir Gauta sem sagði einfaldlega : „ Það er skólasetning á miðvikudaginn . Mættu ! “ Ég tók hann á orðinu , mætti í fyrsta tíma skólaársins og þannig hófst sagan af því hvers vegna ég fór í sokkabuxur og byrjaði að dansa ballett við stöng og píanóundirleik , “ segir Sverrir Gauti hamingjusamur . „ Kennarinn sagði að tæknin gæti virst yfirþyrmandi í fyrstu og því væri fyrsti tíminn ekki alltaf skemmtilegur en sannleikurinn er sá að fyrsti tíminn var sá besti sem ég hafði á ævinni upplifað . Tónlistin var svo róandi og enn líður mér stundum eins og ég sé í jóga . Maður mætir í tíma , sleppir sér í dansinum og lætur hugann reika . Ég hef líka uppgötvað að ballett er frábær í próflestri því tónlistin veldur slökun og í dansinum dreymir mann um allt aðra hluti en próflestur , “ segir Sverri Gauti og hlær . Karlmannlegasta íþróttin Innan um tignarlegar ballerínur vantar enn fleiri karldansara . „ Það vantar fleiri stráka í ballett en þeir þora ekki að taka af skarið vegna eilífrar pressu um að vera sterkir og karlmannlegir . Sjálfur sé ég mikið eftir því að hafa ekki byrjað í ballett fyrr . Ballett er langkarlmannlegasta íþrótt sem ég hef prófað og ég hef aldrei reynt neitt erfiðara en ballett sem er ákaflega agað og strangt listform , hörkupúl og hrikalega erfitt . Það kemst maður hins vegar ekki að raun um nema að prófa , “ segir Sverrir Gauti sem dró vin sinn , Mikael Bjarna Gunnarsson , með sér í ballettinn og sá varð jafn hugfanginn af dansinum og Sverrir Gauti . „ Ballettinn hefur tvíeflt mig og hann gefur mér mikið í öllu sem ég tek mér fyrir hendur . Ég finn mikinn mun á mér ; er í frábæru formi , hef meira þol , aukinn liðleika , styrk og vöðvamassa , en áður var helsta hreyfingin sem ég fékk að hlaupa á eftir strætó . Nú er ég farinn að borða meira og hollar og þykir vænna um líkama minn . Mér líður betur í skrokknum þegar ég vakna á morgnana og er farinn að meta tilveruna öðruvísi , njóta þess að slaka á og staldra við til að njóta . “ Sverrir Gauti segir gaman að upplifa viðbrögð fólks þegar það uppgötvar að hann æfir ballett . „ Áður , þegar ég sagðist vilja verða leikari var viðkvæðið gjarnan : „ Já , já , ungi maður , þú vilt verða leikari “ , en í ballettinum lítur fólk meira upp til manns , það sér að maður tekur hlutina alvarlega og ég verð þess áskynja að það er mikil virðing borin fyrir ballett sem listformi sem og ballettdönsurum , enda útheimtir það mikið úthald , styrk og hæfileika að ná tökum á honum . “ Hræddir við að missa kúlið Þeir sem hafa aldrei dansað ballett og eru komnir á menntaskólaaldur fara á undirbúningsbraut áður en þeir hefja þriggja ára nám á framhaldsbraut . „ Fyrsta árið fór ég á undirbúningsbraut og það gjörbreytti bæði líkama og sál . Ég , sem hafði alltaf stefnt að því að verða leikari , varð tvístígandi um hvort ég vildi verða leikari eða dansari í framtíðinni . Ég hef mikla ástríðu fyrir hvoru tveggja en reikna með að leiklistin verði ofan á þótt ég muni aldrei sleppa takinu af dansinum sem kom svo óvænt inn í líf mitt , “ segir Sverrir Gauti sem fann dansáhugann fyrst kvikna þegar hann fylgdi eftir danssporum í uppsetningum Sönglistar í Borgarleikhúsinu þar sem hann stundaði nám sem barn og unglingur . „ Það er til nóg af strákum sem kunna að leika en það skortir mikið stráka sem geta bæði leikið og dansað . Því er styrkur fyrir leikara að geta dansað og strákar sem vilja fleiri tækifæri ættu hiklaust að prófa ballett , “ segir Sverrir Gauti sem fær oft boð um að dansa í verkum og fékk sitt fyrsta hlutverk eftir aðeins mánuð í námi við Klassíska listdansskólann . „ Það er synd hvað strákar eru hræddir við almenningsálitið . Svo margir hafa dansinn í sér en þeir óttast að missa kúlið ef þeir tækju ákvörðun um að æfa ballett af kappi . Ég get staðfest að engum þætti minna til þeirra koma . Þvert á móti myndu þeir öðlast virðingu og aðdáun fyrir að taka skrefið og fara óhræddir sína eigin leið , “ segir Sverrir Gauti sem reynir reglulega að hafa áhrif á þrettán ára bróður sinn að prófa eins og einn balletttíma . „ Ég múta honum með pitsu og bíóferð því ég vil alls ekki að hann upplifi það sama og ég , að sjá eftir því að hafa ekki byrjað fyrr . Drengurinn harðneitar og vill bara vera í karate til að verða sterkur og geta lamið mig , en hverju hafði ég að tapa , miðvikudaginn sem frændi minn Hólmgeir Gauti sagði mér að mæta ? Nákvæmlega engu . Ég hafði allt að vinna en veit að þegar strákar þekkja ekki hlutina fara þeir ekki sjálfviljugir af stað heldur þurfa að hafa einhvern með sér eða vera ýtt út í það . “ Langar að dansa á táskóm Karlkyns ballettdansarar dansa ekki á táskóm eins og ballerínur . „ En ég væri mjög svo til í að læra að dansa á táskóm til að verða enn betri ballettdansari og styrkja ristar mínar og fætur , “ segir Sverrir Gauti sem er hávaxinn ; 194,5 sentimetrar á hæð . „ Það er óvenju hátt fyrir ballettdansara en hvorki þykir gott að vera of lítill né of stór í ballett . Þannig er léttara fyrir vin minn að lyfta stelpunum því þær geta hoppað upp í hans hæð en ég þarf að lyfta þeim meira og hærra . Hávaxnir ballettdansarar hafa þó gert það gott um allan heim og það lítur hrikalega vel út á sviði að sjá pas de deux ( tvídans ) á milli hávaxins herra og ballerínu sem dansa með öllum líkamanum af krafti , “ segir Sverrir Gauti sem hefur smám saman losnað við feimnina eftir að dansa við fjölda ballerína í ballettskólanum . „ Mér þykir skemmtilegt að vera innan um allar þessar frábæru stelpur en í fyrstu varð ég enn feimnari þegar ég þurfti að halda utan um mitti þeirra í pas de deux-tímum . Strákar þurfa nefnilega að halda afar fast um mitti stelpna til að þær haldi jafnvægi á táskóm og í fyrsta tímanum hvatti kennarinn mig til að halda fastar og fastar og ég varð dauðhræddur um að meiða þær . Tvídans kallar á mikið návígi og sennilega væri ég minna feiminn ef ég þekkti allar ballerínurnar til fullnustu en þetta er allt að koma og maður bara kýlir á það , “ segir Sverri Gauti brosmildur en stelpurnar þurfa að slást um strákana sem eru of fáir . „ Auðvitað er ósanngjarnt hversu mikið við strákarnir fáum upp í hendurnar á meðan stelpurnar þurfa að vinna miklu harðar að öllu . Á milli nemenda ríkir vinátta , samkennd og skemmtileg stemning en stundum innbyrðis samkeppni þegar allir keppast um hrós frá kennaranum . Það er væntanlega eðlilegt því hver og einn vill uppskera sem mest og gefur því af sér eins og hann getur . “